DA Den Europæiske Unions Tidende C 358/11

Offentliggørelse af en ansøgning om ændring i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2015/C 358/09)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR BESKYTTEDE OPRINDELSESBETEGNELSER OG BESKYTTEDE GEOGRAFISKE BETEGNELSER

Ansøgning om godkendelse af en ændring i overensstemmelse med artikel 53, stk. 2, første afsnit, i forordning (EU) nr. 1151/2012.

»OLIVE DE NÎMES«

EU-nr.: FR-PDO-0105-01284 — 21.11.2014

BOB ( X ) BGB ( )

1. Ansøgende sammenslutning og legitim interesse

Syndicat des AOP Olive et Huile d’Olive de Nîmes Mas de l’Agriculture — 1120 Route de Saint Gilles 30900 Nîmes FRANKRIG Tlf.: +33 466045034 Fax nr.: +33 466045031 E-mail: olive.nimes@orange.fr

Syndicat des AOP Olive et Huile d’Olive de Nîmes er en sammenslutning bestående af producenter og forarbejdningsvirksomheder, der arbejder med Olive de Nîmes, og som har en legitim interesse i ændringsansøgningen.

2. Medlemsstat eller tredjeland

Frankrig

3. Afsnit i varespecifikationen, som berøres af ændringen

— ☐ Produktets navn — ☒ Beskrivelse af produktet — ☒ Geografisk område — ☒ Bevis for oprindelse — ☒ Produktionsmetode — ☐ Tilknytning — ☒ Mærkning — ☒ Andet: Kontrol

4. Type ændring(er)

— ☒ Ændring af varespecifikationen for en registreret BOB eller BGB, som ikke kan betegnes som mindre i henhold til artikel 53, stk. 2, tredje afsnit, i forordning (EU) nr. 1151/2012. — ☐ Ændring af varespecifikationen for en registreret BOB eller BGB, for hvilken der ikke er offentliggjort et enhedsdokument (eller lignende), og som ikke kan betegnes som mindre i henhold til artikel 53, stk. 2, tredje afsnit, i forordning (EU) nr. 1151/2012.

5. Ændring(er)

Beskrivelse af produktet

Beskrivelsen er færdiggjort på baggrund af bestemmelserne i den oprindelige beslutning om anerkendelse af den kontrollerede oprindelsesbetegnelse, hvilket indebærer en præcisering af Olive de Nîmes' glatte overflade og faste konsistens.

For at give en bedre karakteristik af produktet er værdien af Olive de Nîmes' sprødhed (udtrykt i værdien 3 på Det Internationale Olivenråds (IOC) skala) blevet indført i beskrivelsen.

Geografisk område

Vilkårene for identifikation af parcellerne er blevet indført i varespecifikationen. De etaper af produktionen, der finder steder i det geografiske område, og som er forblevet uændret siden den nationale anerkendelse, er ligeledes anført.

Bevis for oprindelse

I lyset af udviklingen i den nationale lovgivning er afsnittet »Eléments prouvant que le produit est originaire de l’aire géographique« (bevis for varens oprindelse i det geografiske område) blevet konsolideret og omfatter navnlig forpligtelser med hensyn til indberetning og registrering med henblik på at kunne spore produktet og overvåge produktionsvilkårene.

Der indføres desuden tilføjelser til dette afsnit, og det suppleres af flere bestemmelser om registre og indberetningsdokumenter, som skal sikre sporbarheden og kontrollen med, at produkterne opfylder kravene i varespecifikationen.

Produktionsmetode

Ud over de rent formelle ændringer er varespecifikationen blevet ændret på følgende punkter:

Beplantningstæthed: Der indføres bestemmelser vedrørende beplantningstæthed på mindst 24 m2 pr. træ (»dette areal udregnes ved at gange afstanden mellem rækkerne og afstanden mellem træerne«) af hensyn til klarheden og kontrollen med fordelingen af træer. Der er indføjet en præcisering for træer, som var udsat for frosten i 1956. Der tages her højde for de nye skud eller den rodhugning, der fulgte efter frosten, og som har betydet, at nogle træer har flere stammer. I disse tilfælde kan afstanden mellem træerne være under 4 meter.

Beskæring: Bestemmelsen om bortskaffelse af det afskårne materiale slettes, fordi det med de anvendte beskæringsteknikker kan findeles på stedet uden at skulle fjernes fra parcellen.

Udbytte: Bestemmelsen om overskridelse og formindskelse af udbyttet fjernes. En sådan undtagelse er ikke passende.

Høst: Med henblik på administrativ forenkling vil høstens startdato fremover blive fastsat af direktøren for INAO frem for ved en interministeriel afgørelse. Samtidig præciseres den alder, hvor træerne bliver produktionsdygtige. Af kontrolhensyn skal træerne nu »være plantet på stedet i fem år« frem for at »være fem år gamle«.

Bestemmelsen om oliven, der samles op fra jorden, skal opbevares adskilt for at kunne bære den beskyttede betegnelse, fjernes. Dette ændrer dog ikke på høstbetingelserne, idet varespecifikationen fastsætter, at olivenerne høstes på træet.

Opbevaring af olivenerne: Varespecifikationen suppleres med en bestemmelse om, at olivenerne skal leveres til forarbejdningsvirksomheden senest 48 timer efter høsten, og at der maksimalt må gå 48 timer fra ankomsten til forarbejdningsvirksomheden og selve forarbejdningen. Denne bestemmelse er mere præcis end den nuværende bestemmelse i varespecifikationen (fire dage, hvoraf der maksimalt må gå to dage mellem høsten og leveringen til forarbejdningsvirksomheden) og gør det nemmere at føre kontrol. Bestemmelse om brug af åbne tremmekasser til høsten erstattes af »kasser med huller«, hvilket er mere eksplicit.

Forarbejdningsbetingelser: Beskrivelsen suppleres med en definition af stødte oliven: »unormal farve, fejl på ydersiden uden betydning for kødet«. Omtalen af rynkede oliven fjernes, da den optræder to gange.

Opbevaring og behandling af olivenerne: Maksimumindholdet på 8 kg (afdryppet nettovægt) ændres ikke men der suppleres med en angivelse af den tilsvarende bruttovægt (12,5 kg).

Mærkning

Oplysningerne om mærkning af de produkter, der bærer oprindelsesbetegnelsen, er bragt i overensstemmelse med bestemmelserne i forordning (EU) nr. 1151/2012. Der er tilføjet en forpligtelse til at påføre Den Europæiske Unions BOB-symbol og påskriften »appellation d’origine protégée« (»beskyttet oprindelsesbetegnelse«) eller »AOP« (»BOB«) i stedet for de nationale betegnelser.

Andet: Kontrol

I lyset af udviklingen i den nationale lovgivning præsenteres afsnittet »Krav i nationale bestemmelser« i form af en tabel, hvoraf de vigtigste punkter, der skal kontrolleres, deres referenceværdier og evalueringsmetode fremgår.

Den kompetente kontrolmyndigheds kontaktoplysninger anføres. De erstatter kontrolinstansens kontaktoplysninger for således at undgå en ændring af varespecifikationen i fald, der sker ændringer i kontrolinstansen.

ENHEDSDOKUMENT

»OLIVE DE NÎMES«

EU-nr.: FR-PDO-0105-01284 — 21.11.2014

BOB ( X ) BGB ( )

1. Betegnelse(r)

»Olive de Nîmes«

2. Medlemsstat eller tredjeland

Frankrig

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

»Olive de Nîmes« er en hel grøn oliven uden stilk, som er kendetegnet ved et glat ydre og en fast konsistens, og som udelukkende er af sorten Picholine. Olive de Nîmes er hverken knuste eller opslidsede.

Bitterheden fjernes ved, at olivenerne lægges i blød i en alkalisk opløsning med kaliumchlorid eller natriumcarbonat, der i massefylde ikke overstiger 1 032. Efter at olivenerne har ligget i blød, og en del af bitterheden således er fjernet, erstattes den alkaliske opløsning af klart drikkevand for at skylle olivenerne. Derefter lægges olivenerne i en saltlage med havsalt.

Der er tale om en oliven med en karakteristisk sprødhed, der scorer over 3 på Det Internationale Olivenråds (IOC) skala. Det er en sprød og saftig oliven, der har en typisk salt smag af smør og nødder.

Olivenerne er af en størrelse, så der højst er 34 oliven per 100 gram.

Partierne skal være ensartede både med hensyn til farve og størrelse.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Alle etaper af produktionen skal foregå i det afgrænsede geografiske område.

3.5. Særlige bestemmelser for skiveskæring, rivning, emballering osv. vedrørende det produkt, som betegnelsen henviser til

Emballeringen foregår obligatorisk i det geografiske område, hvor olivenerne pakkes i beholdere, der kan indeholde op til 8 kg (afdryppet nettovægt) oliven.

Det er nødvendigt at indpakke produktet i området, da det er skrøbeligt. Olive de Nîmes er en skrøbelig olivenfrugt og skal behandles varsomt. Den er modtagelig over for stød (den får let mærker) og over for de temperatursvingninger, der kan forekomme under transport.

Denne foranstaltning bidrager til at bevare olivenfrugtens udseende og sikrer desuden en bedre sporbarhed.

Olive de Nîmes konserveres ved enten at blive kølet ned, ved at øge saltkoncentrationen i saltlagen, ved pasteurisering, ved tilsætning af inert gas eller ved pakning i beskyttende atmosfære.

3.6. Særlige regler for mærkning af det produkt, den registrerede betegnelse henviser til

Foruden de obligatoriske oplysninger, som mærknings- og fødevarelovgivningen foreskriver, omfatter mærkningen af oliven med den beskyttede oprindelsesbetegnelse »Olive de Nîmes« følgende oplysninger:

— navnet på betegnelsen »Olive de Nîmes«

— angivelsen »appellation d'origine protégée« (beskyttet oprindelsesbetegnelse).

Disse oplysninger skal samles inden for samme synsfelt og på samme etiket.

De skal trykkes med synlige, læselige, uudslettelige bogstaver, som træder klart frem fra den baggrund, de trykkes på, og er tilstrækkeligt store til, at oplysningerne tydeligt kan skelnes fra alle de øvrige skrevne angivelser og tegninger.

— EU's BOB-symbol.

4. Præcis afgrænsning af det geografiske område

Det geografiske område for produktionen af Olive de Nîmes omfatter det område i Gard, hvor der dyrkes oliven, og den østlige del af departementet Hérault med undtagelse af de områder, der er dækker af Causses-området, Cevennerbjergene og Camargue-området.

De naturlige grænser er Rhône-floden mod øst og Camargue-området mod syd. Mod nord er grænsen klimatisk, idet den svarer til den naturlige grænse for dyrkningen af sorten Picholine. Mod nordøst følger grænsen departementet Gard's grænser (der går igennem buskhederne — »les garrigues« — beliggende i en højde af mere end 300 meter). Mod vest går grænsen længere end Vidourle-dalen og følger en linje Ganges-Pic St Loup-le Lez med træbevoksede bjergrygge.

Produktionsområdet omfatter 223 kommuner, hvoraf de 183 er beliggende i departementet Gard og 40 er beliggende i departementet Hérault.

Olivenerne høstes og behandles i det geografiske område, der dækker følgende kantoner og kommuner:

Departementet Gard:

Alle kommuner i kantonerne Aramon, Lédignan, Marguerittes, Nîmes, Quissac, Saint-Chaptes, Saint-Mamert-du-Gard, Sommières, La Vistrenque.

Kommunerne i kantonerne Anduze (med undtagelse af kommunerne Générargues og Saint-Sébastien-d’Aigrefeuille), Remoulins (med undtagelse af kommunerne Pouzilhac og Valliguières), Rhôny-Vidourle (med undtagelse af kommunerne Aimargues og le Cailar), Sauve (med undtagelse af kommunen Fresac), Uzès (med undtagelse af kommunen La Capelle-et-Masmolène), Vézénobres (med undtagelse af kommunen Brouzet-les-Alès).

Følgende kommuner: Alès, dele af Allègre-les-Fumades, Aubord, dele af Beaucaire, dele af Bellegarde, Belvezet, Bernis, Bouquet, Conqueyrac, Fons-sur-Lussan, Fontarèches, Générac, dele af Goudargues, Jonquières-Saint-Vincent, La Bruguière, La Cadière-et-Cambo, Lussan, Méjannes-les-Alès, Mons, Rochefort-du-Gard, Saint-Christol-Les-Alès, dele af Saint-Gilles, Saint-Hilaire-de-Brethmas, Saint-Hippolyte-du-Fort, Saint-Laurent-la-Vernède, Saint-Privat-des-Vieux, Saze, Vallérargues, dele af Vauvert og dele af Verfeuil.

Departementet Hérault:

Kommunerne i kantonerne Castries (med undtagelse af kommunen Jacou), Claret (med undtagelse af kommunen Ferrières-les-Verrerie), Lunel (med undtagelse af kommunerne Marsillargues, Saint-Just og Saint-Nazaire-de-Pézan).

Følgende kommuner: Les Matelles, Moules-et-Baucels, Saint-Bauzille-de-Montmel, Sainte-Croix-de-Quintillargues, Saint-Jean-de-Cuculles, Saint-Mathieu-de-Tréviers, Saint-Vincent-de-Barbeyrargues.

Der er indgivet et kort med en klar afgrænsning af det geografiske område til kommunekontorerne i hver kommune. Disse kommuner kan også finde kortet på den kompetente nationale myndigheds websted, i overensstemmelse med Inspire-direktivet.

5. Tilknytning til det geografiske område

5.1. Det geografiske områdes egenart

Dyrkningsområdet er et bakke- og skræntområde, der generelt ligger lavere end 350 m over havets overflade. Jorden består hovedsagelig af kalk og er meget lidt frugtbar. Klimaet er et Middelhavsklima med udpræget tørke om sommeren og kraftig regn om efteråret. Området er udsat for megen blæst, særlig udbredt er nordenvindene fra mistralen, og vintrene kan være strenge.

Olive de Nîmes stammer fra kommunen Collias, der ligger i det geografiske område, og har været produceret som spiseoliven siden det 18. århundrede.

Betegnelsen »Picholine« er kommet til at betegne en type oliven af sorten »Plant de Collias«, hvor bitterheden er fjernet med brødrene Piccolinis metode. Man udvalgte de bedste faste olivenfrugter, der var velegnet til at blive behandlet efter denne metode.

I anden halvdel af det 19. århundrede udviklede kemikerne sodalud, der viste sig at være velegnet til at fjerne bitterheden fra store mængder oliven, hvilket førte til udviklingen af mere industrielle former for produktionen af spiseoliven.

De smagsmæssige egenskaber ved olivenfrugten og træets botaniske egenskaber har ført til, at Picholine-sorten er blevet udbredt langt ud over dens oprindelsesområde.

Det er dog i departementet Gard, at produktionen af den grønne oliven Picholine er størst. Det skyldes uden tvivl, at sorten Picholine er så robust, og den klarer sig fremragende i jordbunds- og klimaforholdene i betegnelsens produktionsområde. Sorten Picholine dominerer området omkring Nîmes, hvor den også stammer fra, mens der ved Cevennerbjergene findes andre lokale sorter. I Collias og i de nærmeste landsbyer kan man finde Picholine-træer, der er over 200 år gamle.

Olive de Nîmes er traditionelt blevet høstet og tilberedt i det historiske område for Picholine-sorten. Træerne holdes lave, og olivenerne høstes ved håndkraft, når de stadig er grønne. De tilberedes derefter i henhold til den traditionelle metode »fermentation lactique réduite« (begrænset mælkesyrefermentering). De hele oliven lægges i blød i en alkalisk opløsning med kaliumchlorid eller natriumcarbonat, der i massefylde ikke overstiger 1 032.

Efter at olivenerne har ligget i blød, og en del af bitterheden derved er fjernet, erstattes den alkaliske opløsning af klart drikkevand.

Derefter lægges olivenerne i en saltlage med havsalt, der i massefylde ikke overstiger 1 060. Opløsningen kan tilføres citronsyre og mælkesyre for at sænke opløsningens pH til omkring 4,7.

5.2. Produktets egenart

Olive de Nîmes er karakteriseret ved:

— en klar grøn farve

— en karakteristisk sprødhed

— en duft af smør og nødder

— en kraftigt salt smag, som dog ikke overdøver aromaerne.

Produktet sælges til forbrugeren i saltlage eller vakuumpakket og altid i partier, hvor olivenerne er ensartede i farve og størrelse.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Sagkundskaben bag dyrkning af oliventræerne og fremstillingen af spiseolivenerne er blevet videreført i den lange tradition for olivendyrkning i det geografiske område.

Olive de Nîmes af sorten Picholine er ret modstandsdygtig over for vinterkulde, og dens frugter er modstandsdygtige over for den kraftige blæst om efteråret.

På grund af de naturlige forhold er dyrkningsmetoden karakteristisk. Således holdes træerne traditionelt lave for at lette høsten af grønne oliven beregnet til spiseoliven, men også for at beskytte træerne mod den stærke vind.

Høsten foretages ved håndkraft. Det skyldes, at Picholine-olivenerne sidder godt fast på stilken, og de kan dårligt høstes med maskine, da de kan lide skade herved. Desuden er plantagerne traditionelt ret små med små mure omkring og ofte vanskeligt tilgængelige, og de egner sig derfor ikke til maskinhøst.

Olivenerne tilberedes efter den traditionelle metode med begrænset mælkesyrefermentering, hvor metoden stoppes, før opløsningen når ind til olivenens kerne. Derved fjernes en del af bitterheden.

Denne fermentering er traditionel i området og gør det muligt at fjerne syrligheden og bevare olivenfrugtens farve, særlige smag og sprødhed.

Denne produktion har i tidernes løb oplevet fremgang og tilbagegang. Men da området er så velegnet for denne olivenfrugt, da indbyggerne lægger stor vægt på det oprindelige produkt, og da de lokale konfektfremstillere besidder den nødvendige sagkundskab, er produktionen af Olives de Nîmes fortsat uafbrudt indtil i dag, hvor den endda oplever en vis fremgang og er et yndet produkt både hos produktørerne og forbrugerne.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

https://www.inao.gouv.fr/fichier/CDCOliveDeNimes2015.pdf

(1) EUT L 343 af 14.12.2012, s. 1.